Document ID: 32014R0901

REGULAMENTUL DE PUNERE ÎN APLICARE (UE) NR. 901/2014 AL COMISIEI
din 18 iulie 2014
de punere în aplicare a Regulamentului (UE) nr. 168/2013 al Parlamentului European și al Consiliului privind cerințele administrative pentru omologarea și supravegherea pieței pentru vehiculele cu două sau trei roți și pentru cvadricicluri
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 168/2013 al Parlamentului European și al Consiliului din 15 ianuarie 2013 privind omologarea și supravegherea pieței pentru vehiculele cu două sau trei roți și cvadricicluri (1), și în special articolul 22 alineatul (7), articolul 27 alineatul (4), articolul 29 alineatul (4), articolul 30 alineatele (2), (3) și (6), articolul 32 alineatul (1), articolul 38 alineatul (2), articolul 39 alineatul (3), articolul 40 alineatul (4), articolul 50 alineatul (2), articolul 51 alineatul (3), articolul 57 alineatul (8) și articolul 72 din acesta,
întrucât:
(1)
Din motive de claritate, predictibilitate, eficiență și simplificare și cu scopul de a reduce povara producătorilor de vehicule, prezentul regulament ar trebui, în baza practicii existente, să simplifice mai mult și să standardizeze documentele utilizate în procedurile de omologare de tip.
(2)
S-au introdus la vehicule noi tehnologii (de exemplu, motoare electrice sau aplicația cu norme de emisii Euro) de la momentul la care modelele utilizate pentru procedurile de omologare de tip au fost prevăzute în Directiva 2002/24/CE a Parlamentului European și a Consiliului (2). Modelele ar trebui adaptate corespunzător.
(3)
Pentru a arăta procedura care a fost aleasă de către producător atunci când solicită omologarea de tip, ar trebui să se introducă un nou model de formular pentru o „fișă a dosarului informativ”.
(4)
Pentru a se asigura faptul că vehiculele sunt construite astfel încât să rămână sigure pe parcursul unei perioade de timp rezonabile, ar trebui create modele de formular pentru declarațiile producătorului în privința anduranței sistemelor, pieselor și echipamentelor critice legate de siguranța în funcționare, precum și a integrității structurii, în conformitate cu Regulamentul (UE) nr. 168/2013.
(5)
Pentru a se asigura accesul rezonabil al operatorilor independenți la informațiile privind reparațiile la un vehicul, inclusiv la informațiile în legătură cu sistemele de diagnosticare la bord și cu interacțiunea acestora cu alte sisteme ale vehiculului, producătorii furnizează acces nelimitat la astfel de informații și prezintă autorităților de omologare dovada faptului că respectă această cerință. Ar trebui să se prevadă un model de certificat de producător, corespunzător.
(6)
Ar trebui să fie puse la dispoziție trei modele de certificat de conformitate, corespunzând procedurilor de omologare de tip în cazul vehiculelor complete, completate sau incomplete.
(7)
Pentru a facilita conversia nivelului de performanță al subcategorilor (L3e/L4e)-A2-(L3e/L4e)-A3 și viceversa, ar trebui să se prevadă un model pentru declarația corespunzătoare a producătorului care să fie anexată dosarului informativ. În plus, anumite informații și rubrici noi ar trebui adăugate în certificatul de conformitate și ar trebui stabilite caracteristicile plăcuței reglementare pentru subcategoriile în cauză.
(8)
În conformitate cu articolul 82 alineatul (2) din Regulamentul (UE) nr. 168/2013, producătorii pot să solicite o omologare UE de tip sau o omologare națională de tip pentru noile tipuri de vehicul în temeiul respectivului regulament chiar înainte de data aplicării acestuia. Pentru a se facilita aplicarea anticipată a respectivului regulament, ar trebui să se permită utilizarea modelului de certificat de conformitate prevăzut la anexa IV la Directiva 2002/24/CE până la 31 decembrie 2015 în temeiul condițiilor prevăzute la articolul 5 alineatul (2).
(9)
Pentru a simplifica controalele, în paralel cu reducerea poverii administrative a producătorilor, nu ar mai trebui impusă placa de control împotriva modificărilor frauduloase, iar informațiile pertinente pe care le conținea aceasta ar trebui incluse pe placa regulamentară a vehiculului.
(10)
Pentru a simplifica certificatul de omologare UE de tip cel mai uzitat, ar trebui elaborat un nou model exclusiv pentru certificatul de omologare completă UE de tip aferent unui tip de vehicul complet, în timp ce în ceea ce privește alte combinații de tipuri de vehicul ar trebui prevăzut un model diferit pentru certificatul de omologare completă UE de tip.
(11)
Atunci când producătorul alege procedura de omologare de tip într-o singură fază, la certificatul de omologare completă UE de tip ar trebui anexată o listă cu actele sau dispozițiile aplicabile care sunt respectate de vehicul.
Un model de certificat de omologare UE de tip ar trebui elaborat cu privire la armonizarea diverselor modele prevăzute deja în diversele directive ale Uniunii pentru componente sau unități tehnice separate.
(12)
Sistemul de numerotare aferent certificatului de omologare UE de tip prevăzut la anexa V la Directiva 2002/24/CE ar trebui modificat pentru a reflecta noua structură juridică a legilor care conțin cerințe de omologare de tip a căror respectare se certifică.
(13)
Pentru a armoniza prezentarea celor mai pertinente informații în rapoartele de încercare, un set minim de cerințe privind formatul rapoartelor de încercare ar trebui prevăzut.
(14)
Pentru a identifica cu ușurință rezultatele încercărilor efectuate pe vehiculul omologat, ar trebui adăugată la certificatul de omologare UE de tip o fișă a rezultatelor încercării care să conțină un set minim de informații necesare.
(15)
Ar trebui prevăzută lista componentelor sau echipamentelor care reprezintă un risc major pentru funcționarea corectă a sistemelor care sunt esențiale pentru siguranța vehiculului sau pentru performanța de mediu a acestuia.
(16)
Ar trebui prevăzut modelul de certificat care autorizează introducerea pe piață a componentelor sau echipamentelor care pot prezenta un risc major la adresa funcționării corecte a sistemelor esențiale pentru siguranța vehiculului sau a performanței de mediu a acestuia, împreună cu un sistem de numerotare de certificat.
(17)
Măsurile prevăzute în prezentul regulament sunt conforme cu avizul comitetului menționat la articolul 73 alineatul (1) din Regulamentul (UE) nr. 168/2013,
ADOPTĂ PREZENTUL REGULAMENT:
Articolul 1
Obiect
Prezentul regulament prevede măsurile de punere în aplicare menționate la articolul 72 din Regulamentul (UE) nr. 168/2013 în vederea stabilirii unor condiții uniforme de punere în aplicare a cerințelor administrative pentru omologarea noilor vehicule pe două sau trei roți și a cvadriciclurilor, precum și a sistemelor, componentelor și unităților tehnice separate proiectate și construite pentru respectivele vehicule. Acesta mai prevede și cerințele administrative de introducere pe piață și dare în exploatare a componentelor sau echipamentelor care pot să reprezinte un risc major pentru funcționarea corectă a sistemelor esențiale.
Articolul 2
Modele pentru fișa descriptivă și pentru dosarul informativ
Producătorii care solicită omologarea UE de tip furnizează fișa descriptivă și dosarul informativ menționate la articolul 27 alineatul (1) și alineatul (2) litera (a) din Regulamentul (UE) nr. 168/2013 pe baza modelelor prevăzute la anexa I la prezentul regulament.
Articolul 3
Modele pentru declarațiile producătorului privind încercările de anduranță și integritatea structurală a vehiculului
Producătorii care solicită o omologare UE de tip furnizează declarații privind anduranța sistemelor critice pentru siguranța în funcționare a componentelor și echipamentelor menționate la articolul 22 alineatul (2) din Regulamentul (UE) nr. 168/2013 și privind integritatea structurală așa cum s-a specificat la anexa XIX la Regulamentul delegat (UE) nr. 3/2014 al Comisiei (3) la respectivul regulament, pe baza modelelor prevăzute la anexa II la prezentul regulament.
Articolul 4
Modele pentru certificatele producătorului privind accesul la informațiile despre sistemele de diagnosticare la bord (OBD) și la informațiile referitoare la repararea și întreținerea vehiculelor cu rol de dovadă a conformității pentru autoritatea de omologare de tip
Producătorii care solicită omologarea UE de tip furnizează autorității de omologare certificate privind accesul la informațiile despre sistemele OBD și la informațiile referitoare la repararea și întreținerea vehiculelor în conformitate cu dispozițiile articolului 57 alineatul (8) din Regulamentul (UE) nr. 168/2013, pe baza modelelor prevăzute la anexa III la prezentul regulament.
Articolul 5
Modele pentru certificatele de conformitate
(1) Producătorii emit certificatul de conformitate menționat la articolul 38 alineatul (1) din Regulamentul (UE) nr. 168/2013 în conformitate cu modelele prevăzute la anexa IV la prezentul regulament.
(2) În conformitate cu articolul 82 alineatul (2) din Regulamentul (UE) nr. 168/2013 care permite producătorilor să solicite omologări de tip în temeiul respectivului regulament, de la data intrării în vigoare a prezentului regulament de punere în aplicare până la 31 decembrie 2015, producătorii pot să folosească pentru vehiculele clasificate în astfel de tipuri nou omologate, ca alternativă la modelul de certificat de conformitate prevăzut la apendicele 1 din anexa IV, modelul de certificat de conformitate prevăzut la anexa IV la Directiva 2002/24/CE care trebuie să includă în rubricile sale nr. 04 „Categoria vehiculului” și nr. 50 „Observații”: informațiile și datele prevăzute la apendicele 2 din anexa IV.
Articolul 6
Modele de placă regulamentară și de marcă UE de omologare de tip
Producătorii emit placa regulamentară și marca de omologare UE de tip menționată la articolul 39 alineatele (1) și (2) din Regulamentul (UE) nr. 168/2013 în conformitate cu modelele prevăzute la anexa V la prezentul regulament.
Articolul 7
Modele pentru certificatul de omologare UE de tip
Autoritățile de omologare trebuie să emită certificatele de omologări UE de tip menționate la articolul 30 alineatul (1) din Regulamentul (UE) nr. 168/2013 pe baza modelelor prevăzute la anexa VI la prezentul regulament.
Articolul 8
Sistemul de numerotare pentru certificatul de omologare UE de tip
În conformitate cu articolul 29 alineatul (4) din Regulamentul (UE) nr. 168/2013, certificatele de omologare UE de tip trebuie numerotate în conformitate cu sistemul armonizat prevăzut la anexa VII la prezentul regulament.
Articolul 9
Model pentru fișa rezultatelor la încercări
Autoritățile de omologare trebuie să emită fișa rezultatelor la încercări menționată la articolul 30 alineatul (3) din Regulamentul (UE) nr. 168/2013 pe baza modelului prezentat la anexa VIII la prezentul regulament.
Articolul 10
Formatul raportului de încercări
Formatul raportului de încercări menționat la articolul 32 alineatul (1) din Regulamentul (UE) nr. 168/2013 respectă cerințele generale prevăzute la anexa VIII la prezentul regulament.
Articolul 11
Lista componentelor sau echipamentelor care pot prezenta un risc major la adresa funcționării corecte a sistemelor esențiale
Lista componentelor sau echipamentelor care pot prezenta un risc major la adresa funcționării corecte a sistemelor care sunt esențiale pentru siguranța vehiculului sau pentru performanța de mediu a acestuia, specificate la articolul 50 alineatul (2) din Regulamentul (UE) nr. 168/2013, este prevăzută la anexa X la prezentul regulament.
Articolul 12
Model și sistem de numerotare pentru certificatul de introducere pe piață și introducere în circulație a componentelor sau echipamentelor care pot prezenta un risc major la adresa funcționării corecte a sistemelor esențiale
Autoritățile de omologare trebuie să emită certificatul de introducere pe piață și introducere în circulație a componentelor sau echipamentelor care pot prezenta un risc major la adresa funcționării corecte a sistemelor, care sunt esențiale pentru siguranța vehiculului sau pentru performanța de mediu a acestuia, menționate la articolul 51 alineatul (2) din Regulamentul (UE) nr. 168/2013, pe baza modelului și în conformitate cu sistemul de numerotare prevăzute la anexa IX la prezentul regulament.
Articolul 13
Intrarea în vigoare și aplicarea
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică începând cu 1 ianuarie 2016.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 iulie 2014.

Labels: 7
10
8
1